ЩIэныгъэхэмкIэ Дунейпсо Адыгэ академием
ЩIэныгъэхэмкIэ Дунейпсо Адыгэ академием хэтхэм я зи чэзу зэIущIэ мэрем кIуам екIуэкIащ. Абы щытепсэлъыхьащ ЩIДАА-м Адыгейм, Къэрэшей-Шэрджэсым, Краснодар крайм, Абхъаз Республикэм щиIэ центрхэмрэ къудамэхэмрэ я лэжьыгъэр къызэгъэпэща зэрыхъум.
ЩIэныгъэлIхэм я лэжьыгъэм теухуауэ къэпсэлъащ ЩIДАА-м и вице-президент ХьэфIыцIэ Мухьэмэд. Абы жиIащ нобэкIэ адыгэ академием нэгъуэщI къэралхэм я щIэныгъэлI 28-рэ зэрыхэтыр (абыхэм ящыщу 24-р академикщ, 4-р — член-корреспондентщ). Тыркум щыщу цIыхуи 6, Израилым — 3, США-м — 2, Иорданием — 6, Сирием — 2, Великобританием — 3, Нидерландхэм — 1, Испанием — 2, Германием — 2, Абхъазым — 1 хэтщ.
ХьэфIыцIэм гу зэралъригъэтамкIэ, адыгэхэмрэ абазэхэмрэ нэмыщI, академием хэтщ испан, инджылыз, нэмыцэ, хьэрып щIэныгъэлI зыбжанэ. Апхуэдэуи иужьрей илъэсхэм нэхъ купщIафIэу лэжьа цIыху зыбжанэм я цIэхэр къриIуащ.
— Щхьэхуэу къыхэзгъэщыну сыхуейт академик, КъБР-м и цIыхубэ тхакIуэ, философие, тхыдэ щIэныгъэхэм я доктор Къандур Мухьэдин (Великобритание). Иужьрей илъэсхэм абы роман зыбжанэ къыдигъэкIащ, художественнэ, документальнэ фильмхэм сценарий яхуитхащ. ЩIДАА-м и академик, филологие щIэныгъэхэм я доктор Бэлагъы-Къандур Любэ нэгъуэщI къэрал щыIэ шэрджэс литературэмкIэ къэхутэныгъэхэр ирегъэкIуэкI, и щхьэгъусэм и романхэр урысыбзэкIэ зэридзэкIыурэ къыдегъэкI, — къытеувыIащ Мухьэмэд.
Зи лэжьыгъэ тепсэлъыхьахэм ящыщщ академик, философие щIэныгъэхэм я доктор, профессор Бацэжь Мухьэмэд-Хъер, академик, тхыдэ щIэныгъэхэм я доктор Щхьэлахъуэ (Шами) Сэтэней, социологие щIэныгъэхэмкIэ доктор Къардэн Нарт, КъБР-м и цIыхубэ сурэтыщI КIыщ Мухьэдин сымэ.
«ЩIДАА-р быдэу япыщIащ икIи ядолажьэ нэгъуэщI къэралхэм щыпсэу адыгэ интеллигенцэм. Ахэр ди академием къыхэша зэрыхъунум, хэхэс адыгэхэм зыкъаужьыжыным хэгъэлIыфIыхьыным теухуа Iуэхухэр йокIуэкI», — дыщIигъуащ ХьэфIыцIэм.
ЩIДАА-м и «Адыгэ щIэнгъуазэ» институтыр зыхунэсахэм я гугъу щищIым Мухьэмэд жиIащ тхылъ 20-м щIигъу къыдэгъэкIыным зэрелэжьыр. Абыхэм ящыщу «100 известных адыгов (черкесов) второго тысячелетия», «100 известных деятелей черкесского зарубежья» «Кавказ Ищхъэрэм щыпсэу лъэпкъхэм я таурыхъхэр», КхъуэIуфэ Хьэчим и «Вечные странники», МэшбащIэ Исхьэкъ и «Уафэбгыкъу и нэлат» тхылъхэр, Адыгэ махуэгъэпсыр хьэзырщ.
ЗэIущIэм къыщыпсэлъащ ЩIДАА-м и вице-президент — щIэныгъэ секретарь нэхъыщхьэ Щхьэгъэпсо Сэфарбий. Апхуэдэуи ирагъэкIуэкI лэжьыгъэхэр утыку кърахьащ Къалэ Хьэжбарэ, Егъуэж Артур, БакIуу Хъанджэрий, КIыщокъуэ Руслан, Блий Станислав, Дзэмыхь Къасболэт сымэ.
Нэхъыщхьэу зытепсэлъыхьахэм ящыщщ Нэгумэ Шорэ къызэралъхурэ илъэс 225-рэ зэрырикъум ирихьэлIэу тхыдэ, филологие лэжьыгъэхэр щызэхуэхьэса, томиплIу зэхэт тхылъыр къызэрыдагъэкIынур. Абы теухуауэ къэпсэлъащ академик, Гуманитар къэхутэныгъэхэмкIэ Къэбэрдей-Балъкъэр къэрал институтым и унафэщI Дзэмыхь Къасболэт.
«ЩIДАА-м и докладхэр» журналым и къыдэкIыгъуитIыр дунейм къызэрытехьар, иджыри тIу 2020 гъэр имыух щIыкIэ къызэрыдэкIынур жиIащ журналым жэуап зыхь и секретарь Лосэн ФатIимэ.
ЗэIущIэм хэтахэм яубзыхуащ ЩIДАА-м хагъэхьэнухэм я цIэ-унэцIэхэр.
НэщIэпыджэ Замирэ.
